medieval-data/medieval-letters huggingface dataset:
LXXXVI.  Privilegium pro fratribus S. Bertini Sithiensis.   (Veronae, Aug. 11.) [  Collect. des Cartul.,  III, 354.]
Author: Lucius III

LUCIUS episcopus, servus servorum Dei, dilectis filiis abbati et conventui Sancti Bertini, salutem et apostolicam benedictionem.

Cum a sede apostolica petuntur ea quae a rationis tramite non discordant, facilem nos convenit praebere consensum, et justa vota petentium effectu prosequente complere, ut et devotionis sinceritas laudabiliter enitescat, et utilitas postulata vires indubitanter assumat. Eapropter, dilecti in Domino filii, vestris justis postulationibus grato concurrentes assensu, praesentibus vobis litteris auctoritate apostolica indulgemus, ut vobis in omnibus parochiis vestris liceat clericos instituere, qui, assensu et propria voluntate vestra, regimen scholarum obtineant; et haec firma et illibata decernimus omni tempore permanere, statuentes ut nulli omnino hominum liceat hanc paginam nostrae concessionis infringere, vel ei aliquatenus contraire. Si quis autem hoc attentare praesumpserit, indignationem omnipotentis Dei et beatorum apostolorum Petri et Pauli se noverit incursurum. Datum Veronae, tertio Idus Augusti.
CLXXXVII.  Privilegium pro monasterio de Curia Dei.   (Veronae, Aug. 18.) [  Gall. Christ. nov.,  VIII, Instr. 522.]
Author: Lucius III

LUCIUS episcopus, servus servorum Dei, dilectis filiis HUGONI abbati et conventui de Curia Dei, salutem et apostolicam benedictionem.

Cum omnibus Christi fidelibus in sua providere justitia debeamus, specialius eis existimus debitores, qui regularem vitam professi arctius divinis se obsequiis manciparunt, eoque libertati vestrae volentes et justitiae providere, privilegia illustris memoriae Francorum regum et Aurelianensium episcoporum pia liberalitate et provida concessione monasterio vestro collata auctoritate apostolica confirmamus. Quia vero canonici Sanctae Crucis privilegia calumniantur episcoporum, cum in ipsis contineatur, quod ex consensu totius capituli donationes et libertates concessae sunt abbatiae, et ipsa privilegia sint omnium personarum subscriptionibus roborata, auctoritate apostolica prohibemus, ne pro eo quod sigilla capituli non sint privilegiis ipsis apposita, nihil contra tenorem privilegiorum ipsorum in vestrum valeant praejudicium vindicare. Nulli ergo omnino hominum liceat hanc paginam nostrae confirmationis et prohibitionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Veronae, XV Kal. Sept.
CLXXXVIII.  Decano Cenomanensi, I. de Veteri-Ponte, archidiacono Rothomagensi, et magistro Hug. Januensi mandat ut in Dolensis et Turonensis Ecclesiarum controversia testimonia testium perscribant.   (Veronae, Aug. 18.) [MARTEN.,  Thesaur.,  III, 910.]
Author: Lucius III

LUCIUS episcopus, servus servorum Dei, dilectis filiis decano Cenomanensi, J. de Veteri-Ponte, archidiacono Rothomagensi, et magistro Hug. Januensi, praeposito ecclesiae S. Mariae de Castello, salutem et apostolicam benedictionem.

Cum dilectus filius noster electus Dolensis, et nuntius venerabilis fratris nostri Turonensis archiepiscopi, pro causa quae jampridem inter eos et eorum ecclesias emersit, et fuit coram felicis recordationis Alexandro papa praedecessore nostro diutius actitata, et ab eo receptio testium utriusque partis sub certa forma commissa, in nostra essent praesentia constituti, post diutinam moram concorditer postularunt ut vobis tribus, duobus electis a partibus et tertio a nobis dato, receptionem testium juxta formam, quam jam dictus praedecessor noster praefixerat, committere deberemus. Nos autem, considerantes utramque Ecclesiam maximis laboribus et expensis hactenus inutiliter laborasse, discretioni vestrae per apostolica scripta mandamus, et in obedientiae virtute praecipimus, quatenus ad competentem locum proximiorem Dolensi Ecclesiae, securum archiepiscopo vel procuratori suo, ad recipiendos testes Dolensis Ecclesiae, et postea ad locum securum electo vel procuratori suo, ad recipiendos testes Turonensis Ecclesiae accedentes, omni gratia et timore postposito, testes utriusque partis juxta formam praescriptam ab eodem praedecessore nostro infra tres menses post harum susceptionem recipiatis, nullius contradictione vel appellatione obstante. Si vero alterutra partium absentaverit, neque procuratorem miserit; nisi legitimum impedimentum manifeste probaverit, ejus qui praesens fuerit testes jurisjurandi religione astrictos praecipimus recipi, et diligentius interrogari, atque cum omni diligentia, et cautela eorum dicta conscribi. Deinde attestationes sigillis vestris inclusas ad sedem apostolicam transmittatis, spatium duorum mensium post praedictos tres in quibus testes recepti fuerint partibus praefigentes, quo se debeant cum ipsis attestationibus apostolico conspectui praesentare, et visis et cognitis rationibus utriusque, vel illius partis, quae testes produxerit, controversia finem debitum, omni cessante diffugio, sortiatur. Si autem his exsequendis nequiveritis aut nolueritis interesse, duo, omni appellatione et excusatione cessante, mandatum apostolicum exsequantur. Caeterum si negligentia judicum, vel tergiversatione alicujus partium testes recepti non fuerint, nihilominus pars utraque plene instructa per se vel per sufficientem responsalem termino constituto, quem utrique parti peremptorium assignamus, ad apostolicam sedem accedat, quoniam altera veniente, si altera venire noluerit, nihilominus quantum ratio dictaverit procedetur. Datum Veronae, XV Kalendas Septembris.
CLXXXIX.  Monasterium Fullinense episcopis Marchiae Tarvisinae commendat.   (Veronae, Aug. 23.) [  Annal. Camald.,  IV, App., p. 119.]
Author: Lucius III
Date:  [SIGIFREDO] [ARDONICO] [GERARDO]

LUCIUS episcopus, servus servorum Dei, venerabilibus fratribus . . . Tarvisino , Cenetensi , Feltrensi et Bellunensi episcopis, salutem et apostolicam benedictionem.

Quanto in par . . . . . magis abundat malitia saecularis et rarior in eis religionis puritas, tanto nobis attente agendum et summopere laborandum, ut si qua ibi plantatio piae conversationis erigitur, per vos, qui esse debetis plantationis hujusmodi rigatores, opportune consolationis imbribus irrigetur. Audivimus autem quod domus de Fulino, in ipsis partibus vestris sub professione Cisterciensis ordinis instituta, cum sit religione venerabilis, et multa nihilominus miserabilis paupertate, quidam de magnatibus terrae vestrae domum ipsam multipliciter inquietant, extorquendo ab ea pauca illa quae possidet, et sub angariis plurimis, a quibus sacras ecclesias etiam saeculares principes immunes existere consueverunt, exactiones ei et ejus hominibus imponendo. Ideoque vobis per apostolica scripta mandamus, quatenus contra hujus violentiae pravitatem, sicut ex officio vestro tenemini, viriliter exsurgentes, magnates ipsos, de quibus ad vos hujusmodi querela pervenerit ab iniquitate ista desistere moneatis, et nisi monitis acquieverint, eos et maxime Jeremiam qui duos mansos ipsius domus violenter dicitur et illicite detinere, si res ita se habet, censura ecclesiastica percellatis, ita de caetero de praedicti monasterii solliciti, quod fratres, qui in eo divinae militiae bajulant servitutem, plene de vobis possint in Domino gloriari. Datum Veronae, X Kal. Septembris.
CXC.  Archiepiscopis et episcopis in regno Francorum constitutis mandat, ut monachis S. Dionysii ad exsequenda monasterii jura opitulentur.   (Veronae, Aug. 25.) [DOUBLET,  Hist. de Saint-Denys,  t. I, p. 518.]
Author: Lucius III

LUCIUS episcopus, servus servorum Dei, venerabilibus fratribus archiepiscopis et episcopis constitutis in regno Francorum, salutem et apostolicam benedictionem.

Cum Beati Dionysii monasterium a longis retro temporibus in magna sit habitum reverentia, et cura illius specialius spectet ad nos, quibus est, nullo mediante, subjectum, tanto per vos ipsos et aliarum Ecclesiarum praelatos ipsum a pravorum molestiis defensare tenemur, quanto refrigescente charitate multorum et succrescente malitia, plures sunt qui rapinis idem et aliis molestationibus assidue inquietant. Unde nos earum nequitiae obviare volentes, et indemnitati consulere, monasterii ipsius negotia diversis delegavimus judicibus finienda. Mandamus itaque fraternitati vestrae, quatenus sententias quas idem super negotiis ipsis duxerint promulgandas, unusquisque vestrum in dioecesi sua, nullius appellatione obstante, cum requisitus fuerit non differat exsecutioni mandare, ita quod et monasterium ipsum per officium vestrum plenius jus suum consequi valeat, et nos cum audierimus sollicitudinem vestram, debeamus non immerito commendare. Datum Veronae, octavo Kal. Septembris.
CXCI.  Parthenoni Sancti Zachariae Veneto asserit bona a Leonardo comite concessa.   (Veronae, Sept. 5.) [CORNELII,  Eccles. Venet.,  t. XI, p. 381.]
Author: Lucius III

LUCIUS episcopus, servus servorum Dei, dilectis in Christo filiabus, Caysotae abbatissae S. Zachariae de Venetiis, et sororibus ejusdem monasterii, salutem et apostolicam benedictionem.

Ex tenore instrumenti publici nobis innotuit quod cum bonae memoriae comes Leonardus conderet testamentum, te, filia abbatissa, fideicommissariam instituit de fide tua et religione confisus. Tuo vero monasterio pro remedio animae suae, et progenitorum suorum, omnes vineas, salinas, terras, aquas, cultas et incultas, et totum alodium quantumcunque habebat in clugia et finibus ejus, et omnia, tam mobilia, quam immobilia, ordinata sive inordinata omniaque jura, et actiones, quae illi competebant, vel competere poterant adversus aliquem, illis exceptis, quae certis personis nominatim legaverat, in ultima voluntate relinquit. Unde quoniam nihil est, quod amplius hominibus debeatur, quam ut supremae voluntatis, si rationabilis fuerit, liber sit stylus, dispositionem praefati comitis ratam habentes, et omnia quae monasterio vestro rationabiliter in suo contulit testamento vobis et eidem monasterio auctoritate apostolica confirmamus, et praesentis scripti patrocinio communimus. Statuentes ut nulli omnino hominum liceat hanc paginam nostrae confirmationis infringere vel ei ausu temerario contraire. Si quis autem hoc attentare praesumpserit indignationem omnipotentis Dei, et Beatorum Petri et Pauli apostolorum ejus se noverit incursurum. Datum Veronae, Nonis Septembris.
CXCII.  Episcopo Veronensi praecipit ut a laicis decimas exhiberi canonicis Veronensibus jubeat.   (Veronae, Sept. 11.) [UGHELLI,  Italia sacra,  V, 800.]
Author: Lucius III
Date:  [contra]

LUCIUS episcopus, servus servorum Dei, venerabili fratri Veronensi episcopo, salutem et apostolicam benedictionem.

Cum dilectos filios nostros archipresbyterum, et canonicos Ecclesiae tuae specialius diligere debeas, et in jure suo attentius confovere, super hoc tanto securius nostra tibi scripta dirigimus, quanto te libentius credimus mandatis apostolicis pariturum. Quocirca fraternitati tuae per apostolica scripta mandamus atque praecipimus quatenus omnes laicos qui de illorum redditibus decimas auferre praesumpserint, vel eos super decimis ante saecularem judicem convenerint, si commoniti non destiterint, omni gratia et timore postposito, nullius appellatione obstante, canonica censura procedas, quam absque satisfactione congrua non relaxes. Dat. Veronae, II Id. Septemb.
CXCIII.  Castellano [Veneto] et Torcellano episcopis mandat, ut quosdam ecclesiae S. Salvatoris parochianos ad solvendas decimas cogant.   (Veronae, Sept. 17.) [CORNELII,  Eccles. Venet.,  t. XIV, p. 111.]
Author: Lucius III

LUCIUS episcopus, servus servorum Dei, venerabilibus fratribus Castellano et Torcellano episcopis, salutem et apostolicam benedictionem.

Dilecti filii nostri . . . prior et fratres S. Salvatoris transmissa nobis insinuatione monstrarunt quod habitantes in domibus adjudicatis eis per venerabilem fratrem nostrum . . . Gradensem patriarcham et bonae memoriae Ildebrandum S. R. E. cardinalem et apostolicae sedis legatum, parochiali jure debere subesse, decimas eis reddere contradicunt. Volentes igitur eisdem fratribus suam conservare justitiam illibatam, fraternitati vestrae per apostolica scripta mandamus, quatenus habitatores ipsarum domorum, juxta tenorem privilegii apostolici; decimas eis sine difficultate persolvant, et satisfaciant de subtractis, a die quo sententia lata fuit auctoritate nostra, sublato appellationis obstaculo, per censuram ecclesiasticam compellatis. Datum Veronae, XV Kalend. Octobris.
CXCIV.  Privilegium pro monasterio Reomensi.   (Veronae, Sept. 17.) [D. PLANCHE,  Hist. de Bour.,  I, Preuv., p. 60.]
Author: Lucius III

LUCIUS episcopus, servus servorum Dei, dilectis filiis abbati et capitulo Reomensi, salutem et apostolicam benedictionem.

Justis petentium desideriis dignum est nos facilem praebere consensum et vota quae a rationis tramite non discordant, effectu prosequente complere. Quapropter, dilecti in Domino filii, vestris justis postulationibus grato concurrentes assensu, ecclesiam quam venerabilis frater noster Lingonensis episcopus juxta pontem Montisbarri in honorem beati Thomae martyris de novo fundavit et vobis ad instituendos ibi monachos de capituli sui assensu concessit, sicut vobis canonice collata est et vos eam cum omnibus pertinentiis suis canonice possidetis, devotioni vestrae auctoritate apostolica confirmamus et praesentis scripti patrocinio communimus; statuentes ut nulli omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Veronae XV Kal. Octobris.
CXCV.  Bulla pro capitulo S. Martini Turonensis.   (Veronae, Sept. 17.) [  Privil. de Saint-Martin de Tours,  p. 25.]
Author: Lucius III

LUCIUS episcopus, servus servorum Dei, dilectis filiis decano, thesaurario et capitulo Beati Martini Turonensis, salutem et apostolicam benedictionem.

Cum ecclesia Beati Martini Turonensis Romanae sit Ecclesiae filia specialis, non possumus in gravaminibus ejus tota sibi affectione non compati et contra malefactores ejus severitate debita non moveri. Audito igitur qualiter in burgenses vestros de Castro novo per communia seu communi juramento, quod in detrimentum Ecclesiae ipsius et vestrum fecerant, secundum indultam vobis a sede apostolica facultatem, ecclesiasticam sententiam pertuleritis, nos eamdem sententiam ratam esse decernimus et auctoritate apostolica confirmamus inviolabiter eam observari volentes, donec vobis et Ecclesiae plenarie satisfiat. Nulli ergo omnino hominum liceat hanc paginam nostrae confirmationis infringere, vel ei ausu temerario contraire. Si quis hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Veronae, XV Kal. Octobris.
CXCVI.  Bulla pro canonicis S. Petri Suessionensis.   (Veronae. Sept. 20.) [D. GERMAIN,  Hist. de Notre-Dame de Soissons,  442.]
Author: Lucius III

LUCIUS tertius episcopus, servus servorum Dei, dilectis in Christo filiabus abbatissae et conventui Sanctae Mariae Suessionensis sororibus, salutem et apostolicam benedictionem.

Ea quae ad divini cultus pertinent honestatem et Ecclesiarum noscuntur profectibus deservire, prompta decet nos benignitate concedere et concessa de caetero in sua stabilitate servare. Cum igitur dilecti filii nostri canonici Sancti Petri Suessionensis, juxta antiquas observantias temporis praecedentis, altari Beatae Mariae in propriis tenentur deservire personis, et ad te, filia abbatissa, donatio pertineat praebendarum, praesentium auctoritate decernimus et firmamus ut, sicut hoc statutum est et hactenus observatum, nulli canonicorum illorum liceat ad curam parochialem, nisi praebenda ecclesiae vestrae dimissa, transire, aut alium titulum suscipere, pro quo servitium ejus praedicto debeat altari deesse. Nulli ergo omnino hominum liceat hanc paginam nostrae concessionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Veronae, XII Kal. Octobris.
CXCVII.  Arnaldo Blesensi, canonico Ecclesiae Remensis, villam de Fraillicourt asserit.   (Veronae, Sept. 22.) [VARIN,  Archives administratives de Reims,  t. I, p. I, page 397.]
Author: Lucius III

LUCIUS episcopus, servus servorum Dei, dilecto filio magistro ARNALDO Blesensi, canonico Remensis ecclesiae, salutem et apostolicam benedictionem . . .

Dilecte fili, justis tuis postulationibus grato concurrentes assensu, villam de Fraillicurt a dilectis filiis nostris R. praeposito, R. decano, Th. cantore, et capitulo Remensi, sub trecensu undecim annuatim capitulo solvendarum, labore tuo et fructu pensato qui de labore provenit, tibi collatam, sicut eam pacifice possides et in scripto authentico capituli continetur, devotioni tuae auctoritate apostolica confirmamus . . . . scripti vero talis est tenor: « R. praepositus, R. decanus, Th. cantor caeterique Remensis Ecclesiae fratres, omnibus . . . notum fieri volumus universis, quod villam nostram de Fraillicurt, cum omnibus quae ibidem nomine nostro poterunt evenire, tota vita sua habendam donavimus magistro Arnaldo Blesensi canonico nostro, sub trecensu undecim nobis annuatim solvendarum. Quia vero eamdem villam tenuem quondam et humilem, numerosa incolarum multitudine relevavit et exaltavit, feodum quoque quod ibidem Joannes de Arduenna habebat, id est: duas partes decimae lini et terram in villa eadem in qua VI vel VII mansioniarii habitant, propria pecunia emit, molendinum etiam et furnos de novo construxit et bannales fecit, domum quoque egregiam et grangiam ibidem de proprio aedificavit et donavit nobis, nos eidem concessimus anniversarium suum solemniter faciendum. Omnium quoque bonorum praefatae villae quae ex portione nostra supra summam XI excreverint, decimam partem, pro ipsius anima et omnium fidelium animabus, his qui anniversario interfuerint, die anniversarii sui aequaliter distribuendam, et tres pauperes eadem die pro eodem specialiter pascendos, praeterea eadem die quinque solidos in hospitio, ad lautiorem visitationem languidorum, praeter quotidianum et consuetum victum, ex bursa nostra erogandos, annuatim perpetuo communi assensu capituli immutabiliter constituimus; et ut pecuniam ex praefata decima pro te redactam in vigilia anniversarii paratam, persona quae praedictam villam a nobis tenebit, sine dilatione persolvat, et in donatione trecensus hoc indubitanter sub religione fidei promittat, constituimus. Quod, ut ratum perpetuo maneat, communi assensu capituli et sigilli nostri munimine roboravimus. » Nulli ergo, etc., etc. Datum Veron., X Kalend. Octobris.
CXCVIII.  Privilegium pro monasterio Leodiensi S. Jacobi.--Confirmat ipsi ecclesiam S. Mariae Magdalenae.   (Veronae, Sept. 25.) [MARTEN.,  Ampl. Collect.,  I, 950.]
Author: Lucius III

LUCIUS episcopus, servus servorum Dei, dilectis filiis abbati et conventui Sancti Jacobi Leodiensis, salutem et apostolicam benedictionem.

Ad notitiam nostram certa relatione pervenit, quod ecclesia Beatae Mariae Magdalenae, quae in Leodio est, ad tantam quondam inopiam sub saecularibus clericis devenisset, ut vix in ea unus ex multis honestam posset sustentationem habere, bonae memoriae Henricus, quondam Leodiensis episcopus, eamdem ecclesiam cum pertinentiis suis, de assensu Leodiensis Ecclesiae et fundatorum illius, praefatam ecclesiam Beatae Mariae Magdalenae monasterio vestro concessit, et ad divinum ibi servitium perpetuo celebrandum de eodem monasterio in eam monachos instituit, et concessionem suam scripto proprio confirmavit. Unde nos quod ab eodem rationabiliter factum est et hactenus observatum, ratum esse volentes, ecclesiam illam cum pertinentiis suis sicut eam ex dono episcopi memorati juste ac pacifice possidetis, et in scripto authentico continetur, vobis et monasterio vestro auctoritate apostolica confirmamus, et praesentis scripti patrocinio communimus. Nulli ergo omnino hominum liceat hanc paginam nostrae confirmationis infringere, vel ei aliquatenus contraire. Si quis autem attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Veronae, septimo Kalendas Octobris.
CXCIX.  Monachis S. Remigii in generalibus excommunicationibus sive interdictis, ostiis clausis officia, celebrare permittit.   (Veronae, Sept. 26.) [VARIN,  Archiv. administ. de Reims,  tom. I, p. I, pag. 398.]
Author: Lucius III

LUCIUS episcopus, servus servorum Dei, dilectis filiis abbati et monachis B. Remigii Remensis, etc.

Praesentis scripti pagina duximus statuendum ut cum generale interdictum terrae fuerit, liceat vobis, clausis januis, exclusis excommunicatis et interdictis, non pulsatis campanis, submissa voce, divina officia celebrare. Datum Veron., VI Kal. Octob.
CC.  Civium Remensium consuetudines et libertates a Willelmo archiepiscopo institutas confirmat.   (Veronae, Oct. 1.) [VARIN,  ibid.,  p. 405.]
Author: Lucius III

LUCIUS episcopus, servus servorum Dei, dilectis filiis et civibus Remensibus, salutem et apostolicam benedictionem.

Ea quae pro pacis foedere roborando piae intentionis studio, ab his qui in sublimitate sunt positi, statuuntur, in sua debent firmitate persistere, et ex apostolicae sedis gratia robur indeficiens obtinere. Eapropter, dilecti in Domino filii, vestris justis postulationibus grato concurrentes assensu, honestas consuetudines et rationabiles libertates quas venerabilis frater noster Willelmus Remensis archiepiscopus, sanctae Sabinae cardinalis, apostolicae sedis legatus, vobis ad custodiam pacis, pro justitia et aequitate servanda, concessit, et tam ipse, quam benignus in Christo filius noster Philippus, illustris Francorum rex, scripto authentico roboravit, nos quoque ad interventum praecipue archiepiscopi memorati, ratas esse decernimus, et eas vobis sicut in scriptis authenticis continentur auctoritate apostolica confirmamus, et praesentis scripti patrocinio communimus. Nulli ergo omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Veronae, Kalendis Octobris.
CCI.  Privilegium pro abbate monachisque Lacensibus.   (Veronae, Oct. 16.) [GUNTHER,  Cod. diplom. Rheno-Mosell.,  I, 446.]
Author: Lucius III

LUCIUS episcopus, servus servorum Dei, dilectis filiis, abbati et fratribus de Lacu, salutem et apostolicam benedictionem.

Cum subditorum vita praelatorum moribus instruatur, dignum est et consonum rationi, ut cum plebis devotio religiosos viros sibi praefici postulat in pastores, ejus piis desideriis consensus facilis praebeatur. Unde quia ad audientiam apostolatus nostri pervenit, quod quaedam parochialis ecclesia Crufthe, ad vestrum monasterium pertinens, per vos vel alios religiosos viros postulat gubernari, auctoritate vobis praesentium indulgemus, ut vacante ipsa ecclesia liceat vobis in ea tres vel quatuor de fratribus vestris statuere, quorum unus episcopo praesentetur, qui ab episcopo curam animarum recipiens, ei de spiritualibus, vobis autem de temporalibus debeat respondere. Nulli ergo omnino hominum liceat hanc paginam nostrae concessionis infringere vel ei ausu temerario contraire. Si quis autem hoc attentare praesumpserit, indignationem omnipotentis Dei, et beatorum Petri et Pauli apostolorum ejus se noverit incursurum. Datum Veronae XVII Kal. Novembris.